b'\n_START_ARTICLE_\nM.I. Ballins S\xc3\xb8nner\n_START_PARAGRAPH_\nA/S M.I. Ballins S\xc3\xb8nner er en dansk l\xc3\xa6der- og garverivirksomhed._NEWLINE_Firmaet blev grundlagt den 24. maj 1828 af Marcus Jacob Ballin (f. 1801), efter hvis d\xc3\xb8d i 1850 det fortsattes af enken Sara Ballin (1800-1863) indtil 1858, da det overgik til s\xc3\xb8nnen Jacob Ludvig Ballin (1833-1891), der i 1874 optog Hendrik Isidor Bal\xc2\xadlin (1835-1901) som associ\xc3\xa9, hvorefter forretningen antog dets blivende navn. I 1890 indtr\xc3\xa5dte Jacob Ballins adoptivs\xc3\xb8n, Max Adolph Ballin (1865-1921). Firmaet var prim\xc3\xa6rt rettet mod det danske hjemmemarked._NEWLINE_I 1897 omdannedes firmaet til aktieselskab med Max Adolph Ballin som direkt\xc3\xb8r. Firmaets hoveds\xc3\xa6de var i \xc3\xa5rene 1873-1924 p\xc3\xa5 H.C. \xc3\x98rsteds Vej 48-50, Frederiksberg og si\xc2\xadden da i Bryggeriet Trekroners bygninger p\xc3\xa5 Bryggeri\xc2\xadvej 7 (nu: Trekronergade) i Valby. Fabrikken p\xc3\xa5 Frederiksberg er revet ned. Den 7. juni 1918 fusionerede det med en r\xc3\xa6kke firmaer, hvoraf Hertz Garveri & Skot\xc3\xb8jsfabrik p\xc3\xa5 \xc3\x98sterbro var den st\xc3\xb8rste, og blev til Ballin & Hertz, hvoraf Hertz-fabrikken lukkede i 1974._NEWLINE_Firmaet eksisterer fremdeles, men i meget mindre skala. I dag ligger det i Fjenneslev.'